[{"text_idx": "#000001", "text": "Post 2-jara pandemia malfruigo, la Universala Kongreso de Esperanto (UK) finfine okazis en la Kebekia urbego Montrealo en kiu mi havis la plezuron partopreni kadre de mia civitserva volontulado c\u0302e nia partnero E@I. Jen eta rakonto pri la aventuroj de EKC-volontulo en Kebekio."}, {"text_idx": "#000002", "text": "Kiel mi iris al Montrealo"}, {"text_idx": "#000003", "text": "Ni eniru la tiaman kuntekston de mia vivo. En julio 2022 mi estis dau\u0306re EKC-volontulo sendita al nia partnero E@I en Slovakio. Tiu organizo ekde tiu c\u0302i jaro transprenis la Kongresan Fakon de UEA. Alidire, la taskon okazigi la Universalajn Kongresojn donis UEA de sia Roterdama oficejo al tiu Slovaka teamo."}, {"text_idx": "#000004", "text": "Kiel volontulo en E@I mi dum kelkaj monatoj kontribuetis al tiu organizado per kelkaj administraj taskoj, interalie rilataj al la entabeligo de informoj pri la programo. Notindas, ke Kanado ne estas malmultekosta lando kaj pro tio mi ne povis esti sendita tien de E@I au\u0306 UEA \u2013 same kiel pluraj aliaj E@I-anoj."}, {"text_idx": "#000005", "text": "Tamen, dank\u2019 al subteno de E@I kaj de kelkaj amikoj mi estis varbita de neregistara organizaj\u0302o Pangeo kiu bezonis homfortojn por diskonigi sian kernan ideon pri pacing\u0302enierado."}, {"text_idx": "#000006", "text": "Koncize, pacing\u0302enierado temas pri la ideo ke Ing\u0302enierado de Paco (komprenu konstruadon kaj flegadon de pacaj kaj atentemaj rilatoj inter homoj kaj landoj) estu en c\u0302iuj landoj aparta universitata fako \u2013 same kiel internaciaj rilatoj, matematiko au\u0306 sociologio \u2013 kun siaj diplomoj kaj fakultatoj. Tiel, la Fina Venko de pacing\u0302enierado estas garantii pacon tutmonde pere de amaso da tau\u0306ge trejnitaj pacistoj. Inter la diversaj aliaj ideoj subtenitaj de Pangeo estas la uzado de Esperanto kiel tutmonda lingvo."}, {"text_idx": "#000007", "text": "Tiel mi estis varbita al teamo de rozkoloraj pacemuloj por helpi al la prizorgado de budo de la asocio unuflanke, kaj ankau\u0306 subtene al UEA mi helpis surloke al la organizado de UK."}, {"text_idx": "#000008", "text": "Kion mi faris en Montrealo"}, {"text_idx": "#000009", "text": "Por Pangeo, ene de la teamo de dej\u0302orantoj mi helpis al la starigo de la budo kaj kelkaj dej\u0302oroj tra la tuta kongresa semajno, kiam mi ne estis okupita de prizorgado de iu UK-tasko. Kun miaj kolegoj, ni informis la c\u0302eestantojn pri pacing\u0302enierado kaj enkondukis ilin al nia rozkolora mondo."}, {"text_idx": "#000010", "text": "Flanke de E@I, mi surloke alig\u0302is al la teamo de teknikaj prizorgantoj de prelegc\u0302ambroj: ni kune helpis al la prelegantoj agordi la mikrofonon au\u0306 projekcii la lumbildaron \u2013 tiuj etaj detaloj kiuj funkciigas eventon. Sufic\u0302e simila rolo al tiu kiun mi havis dum Poliglotkunveno en Pollando."}, {"text_idx": "#000011", "text": "Alia interesa tasko mia estis kunprezenti la Internacian Artan Vesperon kun alia Tuluza esperantisto, kiu cetere prizorgis la tutan artan programon de tiu UK. Malgrau\u0306 longa pretigado por bonetosa vespero, mi bedau\u0306rindege malsanig\u0302is kaj ne povis ec\u0302 c\u0302eesti la programeron. Linda, ne malamu min."}, {"text_idx": "#000012", "text": "Ankau\u0306 por TEJO (kie mi estas estrarano) mi havis okazon labori. Dum tiu c\u0302i UK, mi estis unu el la 2 TEJO-estraranoj, kaj pluraj taskoj pro tio postkuris nin kiel reprezenti la organizon c\u0302e la Patronoj de TEJO kaj kelkaj diskutoj kun UEA-stabanoj. Felic\u0302e por tio ankau\u0306 grave helpis nin aliaj TEJO-aktivuloj."}, {"text_idx": "#000013", "text": "Tyron (dekstre) kaj mi, 2 estraranoj c\u0302e la TEJO-budo"}, {"text_idx": "#000014", "text": "Alia kialo pro kiu ravis min la partopreno en tiu Kongreso estis fakte la kongresloko: Kebekio. Krom tio ke mi s\u0302atas acersirupon, mi delonge scivolas pri tiu Kanada provinco pri g\u0302ia aparta lingva situacio: fiere franclingva insulo en Nordamerika anglalingva maro. Kiel lingvemula franco aparte interesas min la rilato de kebekianoj kun sia lingvo kaj kiel ilia franca alias de mia francia franca."}, {"text_idx": "#000015", "text": "Tiu scivolemo kaj esploremo estas nun sufic\u0302e kontentigita, kaj mi esperas reviziti iam Nordamerikon \u2013 kaj aparte Kebekion."}, {"text_idx": "#000016", "text": "Finfine, koran dankegon al Pangeo kiu subtenis miajn kolegojn kaj min. Sen tiu subteno mi entute ne povintus iri UK-umi trans la Atlantikon."}, {"text_idx": "#000017", "text": "Dankon ankau\u0306 al la tuta E@I-teamo kaj al EKC. Tiu c\u0302i artikolo estas mia lasta tasko kiel EKC-volontulo kaj mi pasigis belan jaron dank\u2019 al la volontula programo, kaj en Tuluzo, kaj en Slovakio, kaj en alilandaj eventoj."}, {"text_idx": "#000019", "text": "Please leave this field emptyCourriel *\nFre\u0301quence * Une fois par semaine Une fois par mois\nVe\u0301rifiez votre boite de re\u0301ception ou votre re\u0301pertoire d\u2019inde\u0301sirables pour confirmer votre abonnement."}, {"text_idx": "#000020", "text": "Ve\u0301rifiez votre boite de re\u0301ception ou votre re\u0301pertoire d\u2019inde\u0301sirables pour confirmer votre abonnement."}]